Verdens ytterpunkter

Dette er en liste over **verdens ytterpunkter**, punkter som er lengre oppe, nede, nord, sør, øst eller vest enn noen andre punkter i verden.

## Lengdegrad og breddegrad

* Verdens *nordligste* punkt er den geografiske nordpolen i Nordishavet.
* Verdens *nordligste landfaste* punkt er Kaffeklubbøya, nord for Grønland ()
* Verdens *sørligste* punkt er Sydpolen i Antarktis.
* Verdens *østligste* og *vestligste* punkt, basert på bruken av lengdegrader, befinner seg hvor som helst på den 180. lengdegrad som går gjennom blant annet Sibir, Antarktis og tre av Fijiøyene.
* Verdens *vestligste landfaste punkt*, basert på den internasjonale datolinjen, er Attu Island i Alaska
* Verdens *østligste landfaste punkt*, basert på den internasjonale datolinjen, er Caroline Island, Kiribati

## Høyde og dybde

* Verdens *høyeste* punkt målt fra havoverflaten er toppen på Mount Everest (). Selv om målingene av denne høyden varierer er det vanligste tallet 8850 meter.
* Verdens *laveste* punkt er Challengerdypet på bunnen av Marianergropen i Stillehavet (), med en dybde på 11&nbsp;034 meter.
* Det *laveste punkt på land* er Bentley Subglacial Trench () på Sydpolen som strekker seg ned 2555 meter under havoverflaten. Plassen er dekket av is. Det laveste punkt på land med luft ovenfor er Dødehavet, 410 muh.
* Punktet som befinner seg *lengst vekk fra jordens sentrum* er toppen på vulkanen Chimborazo i Ecuador (fordi jorden ikke er kulerund). Det befinner seg 6384,4&nbsp;km fra jordens sentrum (toppen på Mount Everest ligger på 6382,3&nbsp;km). 
* Punktet *nærmest jordens sentrum* (ca. 6353&nbsp;km) er sannsynligvis et sted på bunnen av Atlanterhavet nær den geografiske nordpolen.
* *Høyeste punkt tilgjengelig med transport*
** Vei: Semo La, Tibet, 5565 moh. () eller Marsimik La, Himalaya, 5590 moh. (), avhengig av hvordan man definerer «tilgjengelig med transport». Framkommeligheten er nok bedre i Tibet.
** Tog: Tanggulapasset i Tibet, 5072 moh.

## Avstander

* I Kina, ca. 320&nbsp;km fra byen Ürümqi i Xinjiang-provinsen finner vi punktet som er *lengst vekk fra noe hav*. Det ligger i Dzoosotoyn Elisen-ørkenen () og er ca. 2648&nbsp;km fra nærmeste kystlinje. 
* I Stillehavet er punktet på jorden som er *lengst vekk fra noe land*. Ca 2 688&nbsp;km fra Pitcairnøyene i nord og omtrent like langt fra Antarktis i sør og omgitt av 22 405 411&nbsp;km² vann ligger punktet som av og til kalles Point Nemo ().
* Verdens *mest avsidesliggende øy* er Bouvetøya (), en ubebodd liten øy under norsk suverenitet i Atlanterhavet. Nærmeste fastland er Dronning Maud Land i Antarktis, over 1600&nbsp;km unna.
* Verdens *mest avsidesliggende bebodde øygruppe* er Tristan da Cunha () i Sør-Atlanteren, 2816&nbsp;km fra Sør-Afrika og 3360&nbsp;km fra Sør-Amerika.

## Sentrum

Jordens sentrum ligger tusenvis av kilometer under jordens overflate. Men tar vi utgangspunkt i lengde- og breddegrader kan vi kanskje si at krysningspunktet mellom nullmeridianen og ekvator er jordens midtpunkt. Dette punktet ligger i Atlanterhavet, omtrent 614&nbsp;km sør for Ghana i Afrika.

## Se også
* Oversikt over norske geografiske ytterpunkter
* Verdens nordligste – liste over ting og tang i nord
* Verdens sørligste – liste over ting og tang i sør
* Verdens nordligste bosetninger